Ennakkoratkaisupyyntö, jonka Verwaltungsgericht Berlin (Saksa) on esittänyt 28.8.2015 – BASF SE v. Saksan valtio
(Asia C-456/15)
Oikeudenkäyntikieli: saksa
Ennakkoratkaisua pyytänyt tuomioistuin
Verwaltungsgericht Berlin
Pääasian asianosaiset
Kantaja: BASF SE
Vastaaja: Saksan valtio
Ennakkoratkaisukysymykset
Onko päätös 2013/448/EU1 pätemätön ja ristiriidassa direktiivin 2003/87/EY tavoitteiden kanssa siltä osin kuin siinä vahvistetaan yhtenäinen monialainen korjauskerroin siten, että tutkittaessa päästöoikeuksien vuosittaista enimmäismäärää direktiivin 2003/87/EY 10 a artiklan 5 kohdan mukaisesti (teollisuudelle asetettu yläraja) ei oteta huomioon sähköntuotantoon käytettyjä prosessikaasupäästöjä ja lämmön ja sähkön yhteistuotantolaitosten lämmöntuotannosta johtuvia päästöjä?
Onko päätös 2013/448/EU pätemätön ja ristiriidassa direktiivin 2003/87/EY tavoitteiden kanssa siltä osin kuin siinä luodaan epäsymmetria, kun päästöt, jotka liittyvät prosessikaasujen polttamiseen ja lämmön ja sähkön yhteistuotannossa tuotettuun lämpöön, suljetaan 10 a artiklan 5 kohdan a ja b alakohdan mukaisen laskentaperusteen ulkopuolelle, vaikka niiden perusteella laitos, johon ei sovelleta direktiivin 2003/87/EY 10 a artiklan 3 kohtaa, saa direktiivin 2003/87/EY 10 a artiklan1 kohdan ja 10 a artiklan 4 kohdan sekä päätöksen 2011/278/EU2 mukaisesti maksutta jaettavia päästöoikeuksia?
Onko päätös 2013/448/EU pätemätön ja ristiriidassa direktiivin 2003/87/EY tavoitteiden kanssa siltä osin kuin siinä vahvistetaan yhtenäinen monialainen korjauskerroin siten, että tutkittaessa päästöoikeuksien vuosittaista enimmäismäärää direktiivin 2003/87/EY 10 a artiklan 5 kohdan mukaisesti (teollisuudelle asetettu yläraja) vasta toisella kauppakaudella päästökauppavelvollisiksi tulleiden laitosten sekä laitosten, jotka on otettu mukaan päästökauppajärjestelmään ”opt in” -periaatteella, päästöjä ei oteta huomioon?
Onko päätös 2013/448/EU pätemätön ja ristiriidassa direktiivin 2003/87/EY tavoitteiden kanssa siltä osin kuin siinä vahvistetaan yhtenäinen monialainen korjauskerroin siten, että tutkittaessa päästöoikeuksien vuosittaista enimmäismäärää direktiivin 2003/87/EY 10 a artiklan 5 kohdan mukaisesti (teollisuudelle asetettu yläraja), 30.6.2011 mennessä suljettujen laitosten päästöt voidaan vähentää, kun taas sellaisten laitosten päästöjä, jotka ovat aloittaneet toimintansa vasta toisella kauppakaudella, ei oteta huomioon?
Onko päätös 2013/448/EU pätemätön ja onko se ristiriidassa SEUT 298 artiklan ja Euroopan unionin perusoikeuskirjan 41 artiklassa vahvistetun hyvää hallintoa koskevan oikeuden periaatteen kanssa, kun siinä vahvistetaan yhtenäinen monialainen korjauskerroin, koska korjauskertoimen laskentaa ei ilmoitettu?
____________
1 Euroopan parlamentin ja neuvoston direktiivin 2003/87/EY 11 artiklan 3 kohdan mukaisista kansallisista täytäntöönpanotoimenpiteistä päästöoikeuksien jakamiseksi maksutta siirtymäaikana 5.9.2013 tehty komission päätös 2013/44/EU (EUVL L 240, s. 27).
2 Päästöoikeuksien yhdenmukaistettua maksutta tapahtuvaa jakoa koskevien unionin laajuisten siirtymäsäännösten vahvistamisesta Euroopan parlamentin ja neuvoston direktiivin 2003/87/EY 10 a artiklan mukaisesti 27.4.2011 annettu komission päätös (tiedoksiannettu numerolla K(2011) 2772) (EUVL L 130, s. 1).